אוגדת אזור יהודה ושומרון

אוגדת איו"ש (אוגדת אזור יהודה ושומרון) (אוגדה 877) היא אוגדה מרחבית ומילואים בפיקוד המרכז של צה"ל.

מפקד האוגדה הנוכחי הוא תת-אלוף אבי בלוט.

היסטוריה 
במרץ 1988, בעקבות פרוץ האינתיפאדה הראשונה הורחבה פריסת צה"ל והוקמה אוגדת אזור יהודה ושומרון בפיקוד תת-אלוף במקום חטיבת יהודה ושומרון בפיקוד אלוף-משנה. חטיבת יהודה ושומרון הוקמה ב-4 בנובמבר, כאשר הממשל הצבאי הישראלי בשטחים, שהיה אמון הן על ההיבט הביטחוני והן על הטיפול באוכלוסייה האזרחית, פוצל. הוקם המנהל האזרחי שאחריותו לדאוג לצרכיה האזרחיים של האוכלוסייה הפלסטינית שבשליטת ישראל. המושלים הצבאיים בכל נפה הפכו לקציני המנהל האזרחי, סמכויותיהם צומצמו והם איבדו את השליטה על הנושא הביטחוני. במקביל, הוקמו שלושה מרחבים: יהודה, בנימין ושומרון, שמפקדיהם, קצין בדרגת סגן אלוף, עוסקים בביטחון שוטף וכפופים למפקד יהודה ושומרון בדרגת אלוף-משנה. עם הקמת אוגדת אזור יהודה ושומרון שלושה המרחבים הפכו לשלוש חטיבות, חטיבת שומרון. חטיבת בנימין וחטיבת יהודה, אחר כך כל חטיבה פוצלה והוקמו גם חטיבת עציון, חטיבת מנשה, וחטיבת אפרים.

בין השנים 1993 ל-1997 הועלה תקן המפקד, והאוגדה הייתה בפיקוד אלוף שאול מופז ואחר כך אלוף גבי אופיר. בעקבות אירועי מנהרת הכותל ב-1996 הוחלט בצה"ל להכין את האוגדה לאפשרות של עימות צבאי עם הרשות הפלסטינית וכוחות הביטחון שלה. למשימה זו התמנה באופן חריג לכהונה שנייה כמפקדה של האוגדה תא"ל גבי אופיר שקודם במהלך התפקיד לדרגת אלוף. תחת פיקודה הוקמו חטיבות מרחביות וגדודי חי"ר ייעודי תחת פיקודם (לאחר מכן אוגדו הגדודים במסגרת חטיבת כפיר).

ב-2003 מוזגה אליה אוגדת המילואים אוגדת יהודה, שהייתה אחראית על הביטחון השוטף באזור יהודה שמעבר לקו הירוק.

במהלך העשור הראשון של המאה ה-21 הפכה האוגדה גם לאוגדת מילואים, ובמסגרתה פועלים מספר גדודי מילואים המיועדים בחירום להחלפת גדודים סדירים המוצבים באיו"ש ונדרשים ללחימה בגזרות אחרות. הגדודים פועלים תחת פיקוד החטיבות המרחביות, ומוזנים בעיקר על בסיס משוחררי חטיבת כפיר.

ב-2022 הובילה האוגדה את מבצע שובר גלים למלחמה בטרור ביהודה ושומרון. בנובמבר 2022 הוענק לה אות הערכה מבצעי מטעם הרמטכ"ל.

ביולי 2023 הובילה האוגדה את מבצע "בית וגן" למיגור תשתיות הטרור במרחב העיר ומחנה הפליטים ג'נין, כתוצאה מעליית אירועי הטרור בצפון השומרון.

מפקדת האוגדה ממוקמת במכלול סמוך לבית אל.

ייעוד האוגדה
האוגדה משמשת כמפקדת כוחות צה"ל בגזרת יהודה ושומרון, וכתוצאה מכך נמצאת בלחימה שוטפת אל מול פעילויות והתארגנויות טרור מאזור יהודה ושומרון, או מחבלים היוצאים מאזור זה לתחומי הקו הירוק.

בשטח האחריות של האוגדה נמצאות הערים הפלסטיניות הגדולות: ג'נין, טולכרם, קלקיליה, שכם, רמאללה, בית לחם וחברון.

תפקידי האוגדה כוללים: שמירה על יציבות ביטחונית, אבטחת צירי תנועה, הגנה על ישראלים ושמירת חוק וסדר. במסגרת תפקידה, חייליה לעיתים נקלעים לעימותים עם פעילים פוליטיים, מתנחלים ואוכלוסייה אזרחית פלסטינית.

האוגדה מבצעת מבצעים שונים ומעצרים של חשודים על בסיס יומי.

יחידות האוגדה

ב־2004, במהלך האינתיפאדה השנייה הוקמה חטיבה מרחבית שביעית באוגדה, חטיבת מכבים, לצורך אחזקת קו התפר באזור מודיעין. כעבור מספר שנים מוזגה החטיבה עם חטיבת בנימין.

האוגדה מונה כוחות נוספים, ביניהם:
  מג"ב איו"ש
  גדוד תעוז וגדוד ארז - גדודי משטרה צבאית האחראים על מרבית מעברי קו התפר באזור יהודה, שומרון ועוטף ירושלים.
  יחידת ניצן (636) של חיל האיסוף הקרבי - אחראית על האיסוף והיירוט בגזרת האוגדה.
 גדוד תקשוב אוגדתי - גדוד אופק
  חתולי הבר - פלוגת צמ"ה איו"ש
יחידת מרעול - יחידת מילואים מיוחדת לאיתור בני אדם על בסיס ניתוח שטח

מפקדי האוגדה

לקריאה נוספת
 משה גבעתי, הישרדות בספטמבר - לקחים מבצעיים ממלחמות ישראל, חולון: הוצאת 'רעות', תשע"ג-2013.

קישורים חיצוניים

הערות שוליים 

אזור יהודה ושומרון
יהודה ושומרון
בית אל
בסיסי צה"ל ביהודה, בשומרון ובבקעת הירדן